อธิบดีกรมควบคุมโรค ย้ำผู้ป่วยโคโรนาสายพันธุ์ใหม่ในไทยทั้งหมดเป็นการติดเชื้อนอกประเทศ
อธิบดีกรมควบคุมโรค ย้ำผู้ป่วยโคโรนาสายพันธุ์ใหม่ในไทยทั้งหมดเป็นการติดเชื้อนอกประเทศ นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวถึงสถานการณ์โรคปอดอักเสบ จากไวรัสโคโรนาสายพันธุ์ใหม่ 2019 ว่า แม้ขณะนี้ไทยจะตรวจพบผู้ป่วยยืนยันติดเชื้อ 8 ราย แต่ทั้งหมดเป็นการติดเชื้อมาจากเมืองอู่ฮั่น ซึ่งรักษาจนหายไปแล้ว 5 รายนั้น ก็ตรวจผู้สัมผัสใกล้ชิดด้วยแต่ไม่พบว่ารายใดป่วยหรือมีเชื้อ จึงยืนยันได้ว่าไม่มีการระบาดเชื้อนี้จากคนสู่คนในประเทศไทย อย่างไรก็ตามทุกหน่วยงานที่เกี่ยวข้องยังคงมาตรการตรวจคัดกรองเต็มที่ ผู้ที่เดินทางมาจากพื้นที่เสี่ยงเพื่อนำผู้ที่อาจป่วยติดเชื้อเข้าสู่ระบบป้องกัน ตัดโอกาสที่จะมีใครสัมผัสกับผู้ป่วย ทั้งนี้ได้เสนอให้ปรับมาตรการเฝ้าระวังให้สอดคล้องกับสถานการณ์ เพราะแม้จีนจะประกาศปิด 11 เมืองในมณฑลหูเป่ย์ไปแล้ว แต่ยังมีรายงานผู้ป่วยเพิ่มในเมืองต่างๆ และพบรายงานพบผู้ป่วยนอกประเทศ ทั้งไทย อเมริกา ฝรั่งเศส ออสเตรเลีย ญี่ปุ่น เกาหลีใต้ สิงคโปร์ ฮ่องกง มาเก๊า ไต้หวัน เวียดนาม มาเลเซีย เนปาล และล่าสุดแคนาดา ซึ่งหน่วยงานที่เกี่ยวข้องได้ประสานการทำงานและติดตามสถานกาณ์อย่างใกลชิด เพิ่มเติมการป้องกันด้วยการให้สายการบินจากพื้นที่เสี่ยงช่วยคัดกรองก่อนเดินทางมายังประเทศไทย หวังตัดวงจรตั้งแต่ต้นทาง พร้อมมีมาตรการค้นหาผู้ที่อาจป่วยและเล็ดลอดไปจากการคัดกรองโดยขอความร่วมมือโรงแรมที่พัก และสถานที่ท่องเที่ยวช่วยกันสังเกตอาการผู้ที่อาจป่วยเข้าข่ายสงสัยขอให้รีบส่งตัวเข้าระบบทันที โคโรนาสายพันธุ์ใหม่ 2019 เป็นเชื้อไวรัส ซึ่งปกติไวรัสไม่อาจทำอันตรายผู้ที่ร่างกายแข็งแรงได้ ดังนั้นการป้องกันที่ดีที่สุดคือ การดูแลร่างกายให้แข็งแรงอยู่เสมอ พร้อมเลี่ยงความเสี่ยงรับเชื้อ ด้วยการไม่ใกล้ชิดกับผู้ป่วยมีไข้ ไอ จาม เลี่ยงไม่ได้ให้สวมหน้ากากอนามัย ยึดหลักกินของสุกร้อน ใช้ช้อนกลาง หมั่นล้างมือบ่อยๆ